Rispslekta

Rispslekta (Limonium) er ei slekt i hinnebegerfamilien.
Artene er flerårige urter, mer sjeldent ettårige urter eller dvergbusker. Bladene er som regel samlet i en grunnstilt rosett, men noen få har blader langs stengelen. Bladene er ofte læraktige og spatelformede. Blomsterstanden er forgreinet med ensidig sittende blomster. Begeret har fem ribber og er rør- eller trompetformet. Kronbladene er sammenvokst ved basis, men er frie lenger oppe. Blomstene er ofte heterostyle.Ulike kilder angir forskjellig antall arter i slekta; Malekmohammadi et al. (2017) mener at det er ca. 350 arter, mens Koutroumpa et al. (2018) og World Checklist of Selected Plant Families (2020) angir ca. 600 arter. Molekylærgenetiske undersøkelser har medført at de tidligere slektene Afrolimon, Eremolimon og Linczevskia nå er inkludert i Limonium.Utbredelsen er kosmopolitisk i tempererte og subtropiske strøk i nord og sør, men de fleste artene vokser i middelhavsområdet. Det høye artsantallet kan forklares med at hybridisering, polyploidi og apomiksis er vanlig i slekta. Balearene har 53 arter, og i Hellas er det 85 arter, derav 39 som ble beskrevet i 2016.Mange arter vokser langs kysten på sandstrender, kystklipper og marskland, men noen finnes i grasmark, stepper og ørken i innlandet. De fleste er fakultative halofytter som vokser på saltholdig jord. En studie fra kystområdene på Balearene viser at de forskjellige artene er tilpasset ulike mengder og relative forhold av sand og ionene Na+, Ca++, Mg++, CO3-- og SO4--.Strandrisp og marrisp vokser naturlig i Norge, og flere andre arter er funnet forvillet. Noen risparter dyrkes i hager på grunn av blomstene der begeret sitter igjen på frukten etter blomstring. De egner seg godt til tørking. Blomsterdekoratører bruker ofte det foreldede navnet «statice» på disse plantene. Enkelte av artene er brukt til medisinske formål, eller til produksjon av garvestoffer.


== Utvalgte arter ==

Følgende liste inneholder et utvalg av artene i slekta:
Limonium arboreum – Tenerife, og introdusert La Palma, i Kanariøyene
Limonium aureum – Nord-Kina, Mongolia, Burjatia og Tuva i Russland
Limonium auriculaeursifolium – fra Vest- og Sør-Frankrike til Nordvest-Afrika, Balearene
Limonium bellidifolium – Sør-Europa nordover til sørlige Russland
Limonium bicolor – Kina, Mongolia
Limonium binervosum – atlanterhavskystene fra De britiske øyer til Marokko
gulrisp (L. bonduellei) – det vestlige middelhavsområdet
Limonium brasiliense – sørlige Brasil, Uruguay, Argentina
Limonium brassicifolium – Gomera og Hierro i Kanariøyene
Limonium braunii – Santo Antão, São Nicolau, Fogo og Brava i Kapp Verde
Limonium californicum – California, Nevada og Oregon i USA og Baja California i Mexico
Limonium carolinianum – atlanterhavs- og golfkystene i Nord-Amerika fra Labrador i Canada til Tamaulipas i Mexico, Bermuda
Limonium dregeanum – Sør-Afrika, Namibia
Limonium dubyi – England og nordvestlige Frankrike, ofte inkludert i L. bellidifolium
Limonium fruticans – nordkysten til Tenerife i Kanariøyene
Limonium gmelinii – steppene i Øst-Europa og Sentral-Asia
strandrisp (L. humile) – kystene i nordvestlige Europa
sølvrisp (L. latifolium) – steppene i Øst-Europa og Kaukasus, gartnere kaller den L. platyphyllum
kantrisp (L. lobatum) – det sørlige middelhavsområdet
Limonium meyeri – fra Ukraina og Bulgaria til Sentral-Asia og nordlige Egypt
Limonium narbonense – middelhavsområdet
Limonium otolepis – Sentral-Asia
Limonium paradoxum – bare én lokalitet i sørvestlige Wales, lignende planter i nordvestlige Irland regnes nå til L. recurvum subsp. humile
Limonium pectinatum – alle Kanariøyene, Selvagensøyene
Limonium perezii – vestlige Tenerife i Kanariøyene
Limonium puberulum – Fuerteventura og Lanzarote i Kanariøyene
Limonium recurvum – De britiske øyer
kinarisp (L. sinense) – Kina, Taiwan, Ryukyuøyene, Vietnam
knerisp (L. sinuatum) – middelhavsområdet
marrisp (L. vulgare) – europeiske kyster mot Atlanterhavet og Middelhavet fra Norge til Tyrkia, Azorene


== Referanser ==


== Eksterne lenker ==
(en) Rispslekta – oversikt og omtale av artene i WORMS-databasen 
(en) Rispslekta i Encyclopedia of Life 
(en) Rispslekta i Global Biodiversity Information Facility 
(no) Rispslekta hos Artsdatabanken 
(sv) Rispslekta hos Dyntaxa 
(en) Rispslekta hos ITIS 
(en) Rispslekta hos NCBI 
(en) Rispslekta hos The International Plant Names Index 
(en) Rispslekta hos Tropicos 
(en) Kategori:Limonium – bilder, video eller lyd på Wikimedia Commons 
Limonium – detaljert informasjon på Wikispecies